
Text rozhodnutia
Súd: Krajský súd Bratislava Spisová značka: 6Co/66/2017 Identifikačné číslo súdneho spisu: 1105200151 Dátum vydania rozhodnutia: 03. 05. 2017 Meno a priezvisko sudcu, VSÚ: JUDr. Martin Murgaš ECLI: ECLI:SK:KSBA:2017:1105200151.2 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedu senátu JUDr. Martina Murgaša a sudcov JUDr. Branislava Krála a JUDr. Zuzany Kučerovej v právnej veci žalobcu: B.. B. E., G.. XX.XX.XXXX, K. C. F.. Č.. XX, K., zast. advokátom Mgr. Vladimírom Šárnikom, Rožňavská 2, Bratislava proti žalovanej: Slovenská republika, zast. Ministerstvom spravodlivosti SR, Župné nám. č. 13, Bratislava, o náhradu škody, na odvolanie žalobcu proti rozsudku Okresného súdu Bratislava I z 9. septembra 2016, č. k. 9C/1/2005- 487, takto r o z h o d o l : Rozsudok súdu prvej inštancie sa v napadnutom výroku p o t v r d z u j e . Žalovanej sa nepriznáva náhrada trov odvolacieho konania. o d ô v o d n e n i e : 1. Napadnutým rozsudkom súd prvej inštancie zamietol návrh žalobcu na prerušenie konania do rozhodnutia Ústavného súdu SR o sťažnosti žalobcu z 12.08.2016, žalobu zamietol a žalovanej nepriznal právo na náhradu trov konania. 2. Súd prvej inštancie vykonaným dokazovaním zistil, že žalobca ako advokát bol od 05.08.1998 zapísaný do zoznamu správcov konkurznej podstaty vedenom na Krajskom súde v Bratislave. Listom zo 06.07.2001 mu predsedníčka Krajského súdu v Bratislave oznámila jeho vyčiarknutie z uvedeného zoznamu v zmysle § 5 ods. 1 písm. b/ vyhl. č. 493/1991 Zb. z dôvodu porušenia jeho povinností ako konkurzného správcu vo veci úpadcu Slovenskej kreditnej banky vedenej pod sp. zn. 1K/118/2000. Na tomto základe Krajský súd v Bratislave uznesením z 24.10.2001, č. k. 1K/118/00- 753 žalobcu zbavil funkcie správcu konkurznej podstaty úpadcu. Najvyšší súd SR však uznesením zo 17.12.2001, sp. zn. 7Obo/306/01 uvedené uznesenie Krajského súdu v Bratislave zrušil z dôvodu, že neboli dané dôležité dôvody v zmysle § 17 ods. 1 zákona o konkurze a vyrovnaní na to, aby bol žalobca zbavený funkcie správcu konkurznej podstaty. Predsedníčka Krajského súdu v Bratislave na základe vyčiarknutia žalobcu zo zoznamu správcov vydala dňa 13.07.2001 opatrenie č. 5, ktorým uložila s okamžitou účinnosťou nepovoliť žalobcovi vstup do budovy Justičného paláca za účelom konania v konkurzných veciach, v ktorých bol ustanovený za správcu konkurznej podstaty. Opatrenie bolo umiestnené vo vstupnej časti budovy na detektore kovov a žalobca bol s ním oboznámený dňa 18.07.2001 pri vstupe do budovy. V nekonkurzných veciach mu vstup do budovy bol povolený, ale iba s doprovodom príslušníka ZVJS. Proti rozhodnutiu zo 06.07.2001 o vyčiarknutí zo zoznamu správcov konkurznej podstaty sa žalobca odvolal listom z 20.07.2001. Listom z 21.08.2001 mu predsedníčka Krajského súdu v Bratislave oznámila, že nemá nárok na preskúmanie uvedeného rozhodnutia, pretože nejde o rozhodnutie vydané v správnom konaní. Dňa 11.09.2001 podal žalobca žalobu o preskúmanie zákonnosti rozhodnutia o jeho vyčiarknutí zo zoznamu správcov konkurznej podstaty a rozhodnutia o zákaze vstupu do budovy. Krajský súd v Košiciach uznesením z 27.11.2002, č. k. 4S/165/02- 22 konanie o preskúmanie rozhodnutia správneho orgánu zastavil s odôvodnením, že rozhodnutie o vyčiarknutí zo zoznamu správcov konkurznej podstaty je iba osvedčovacím aktom a preto ho nie je možné preskúmať v rámci správneho súdnictva a opatrenie o zákaze vstupu do budovy je zásahom orgánu verejnej správy a nejde o rozhodnutie, pričom Občiansky súdny poriadok súdnu ochranu proti takémuto zásahu neupravuje a tento inštitút bol upravený až zákonom č. 424/2002 Z.z., ktorým bol s účinnosťou od 01.01.2003 novelizovaný Občiansky súdny poriadok. Toto rozhodnutie Krajského súdu v Košiciach žalobca napadol odvolaním. Najvyšší súd SR uznesením z 19.09.2003, sp. zn. 6Sž/103/03 odvolanie žalobcu odmietol, keďže smerovalo proti rozhodnutiu, proti ktorému odvolanie nie je prípustné. Spoločnosť Vinaco Holdings Limited listom z 28.09.2001 žalobcovi oznámila, že vzhľadom na to, že ju listom zo 17.09.2001 žalobca upozornil na nezákonný postup predsedníčky Krajského súdu v Bratislave o zákaze vstupu do budovy súdu v konkurzných veciach a v ostatných veciach iba so sprievodom príslušníka ZVJS, nie je možné, aby žalobca túto spoločnosť naďalej zastupoval v konaniach vedených na Krajskom súde v Bratislave v súvislosti s vymáhaním pohľadávok nadobudnutých od Slovenskej konsolidačnej, a. s. Zároveň listom z 01.06.2004 uvedená spoločnosť žalobcovi oznámila, že mala záujem ustanoviť ho za správcu konkurznej podstaty v konaniach vedených na Krajskom súde v Bratislave pod sp. zn. Z-2-3K 200/96, 6K/156/99 a 3K/105/97, ale nemohla ho navrhnúť, keďže nie je zapísaný v zozname správcov konkurznej podstaty. Dňa 02.12.2004 bol žalobca opätovne zapísaný do zoznamu správcov konkurznej podstaty. JUDr. Dušan Repák v čestnom vyhlásení uviedol, že v konaní sp. zn. 3K/105/97 bol na základe rozhodnutia schôdze veriteľov o zmene správcu ustanovený za správcu konkurznej podstaty a za výkon správy mu bola vyplatená odmena 1.975,03 eur. V konaní sp. zn. 6K/156/99 vyúčtoval odmenu 23.558,12 eur a v konaní sp. zn. Z-2-3K 200/96 mu bola vyplatená odmena 66.393,87 eur. V konaní vedenom na Krajskom súde v Bratislave pod sp. zn. 54Cb/69/98 bola žalobcovi odvolaná plná moc. V uvedenom konaní bol žalovaný zaviazaný nahradiť žalobcovi trovy konania pozostávajúce zo súdneho poplatku 500.000,- Sk a z trov právneho zastúpenia žalobcu 1.606.007,30 Sk (53.309,67 eur). Tento rozsudok krajského súdu Najvyšší súd SR potvrdil a žalovanému uložil povinnosť nahradiť žalobcovi trovy konania 385.642,- Sk (12.800,97 eur). 3. Z tohto skutkového stavu súd prvej inštancie vyvodil záver, že žaloba nie je dôvodná. Z vyčiarknutia žalobcu zo zoznamu správcov konkurznej podstaty súd prvej inštancie vyvodil existenciu nesprávneho úradného postupu tak, ako konštatovala Komisia na vykonanie previerky obchodného úseku Krajského súdu v Bratislave a možno ho podľa súdu prvej inštancie vyvodiť aj z uznesenia Najvyššieho súdu SR zo 17.12.2001, sp. zn. 7Obo/306/00. Keďže vyčiarknutie žalobcu zo zoznamu správcov konkurznej podstaty možno hodnotiť ako nesprávny úradný postup, nesprávnym úradným postupom je i nepovolenie vstupu žalobcovi do budovy Krajského súdu v Bratislave v konkurzných veciach, v ktorých bol ustanovený za správcu konkurznej podstaty. Keďže súd prvej inštancie mal za preukázané splnenie prvej podmienky vzniku zodpovednosti za škodu spôsobenú nesprávnym úradným postupom a to existenciu nesprávneho úradného postupu, zameral dokazovanie na príčinnú súvislosť medzi nesprávnym úradným postupom a škodou, ktorú si žalobca v podobe ušlého zisku uplatnil v konaní. Žalobca existenciu príčinnej súvislosti medzi nesprávnym úradným postupom a škodou vyvodzoval z toho, že ak by nastal pravidelný beh udalostí a tie by boli zavŕšené, žalobca by bol ustanovený za správcu konkurznej podstaty, pretože bol v blízkom vzťahu so spoločnosťou Vinaco Holdings Limited. Uvedenej spoločnosti žalobca poskytoval právne služby, a to v súvislosti s pohľadávkami uplatňovanými v uvádzaných konkurzných konaniach. Spoločnosť Vinaco Holdings Limited ako majoritný veriteľ v konkurzných konaniach mal vplyv na voľbu osoby správcu konkurznej podstaty a listom z 01.06.2004 žalobcovi oznámila, že mala záujem ustanoviť ho za nového správcu konkurznej podstaty v konkurzných veciach vedených na Krajskom súde v Bratislava pod sp. zn. Z-2-3 K 200/96, sp. zn. 6K/156/99 a pod sp. zn. 3K/105/97. Keďže však opatrením č. 5 z 13.07.2001 bol žalobcovi zakázaný vstup do justičného paláca a nebol zapísaný v zozname správcov, tento návrh nemohli urobiť. Uvedené však neučinila z dôvodu zákonnej prekážky na strane žalobcu. Z pripojených spisov konkurzných konaní vedených na Krajskom súde v Bratislava pod sp. zn. Z-2-3 K 200/96, sp. zn. 6K/156/99 a pod sp. zn. 3K/105/97 súd prvej inštancie zistil, že majoritný veriteľ spoločnosť VINACO HOLDINGS LIMITED v týchto konkurzných konaniach predložil návrh na ustanovenie nového správcu konkurznej podstatu a to JUDr. Dušana Repáka. Konkrétne v konaní vedenom na Krajskom súde v Bratislave pod sp. zn. 3K/105/97 na schôdzi veriteľov dňa 28.02.2003, v konaní vedenom na Krajskom súde v Bratislave pod sp. zn. Z-2-3K 200/96 na schôdzi veriteľov dňa 26.04.2002 a v konaní vedenom na Krajskom súde v Bratislave pod sp. zn. 6K/156/99 na schôdzi veriteľov dňa 09.07.2002. Súd prvej inštancie ďalej uviedol, že treba prihliadnuť na skutočnosť, že žalobca bol ako advokát dňa 05.08.1998 zapísaný do zoznamu správcov konkurznej podstaty vedeného na Krajskom súde v Bratislave. Listom zo 06.07.2001 mu vtedajšia predsedníčka KS v Bratislave JUDr. Mária Šramková oznámila jeho vyčiarknutie zo zoznamu správcov, pričom opätovne bol žalobca zapísaný do zoznamu správcov rozhodnutím zastupujúceho predsedu z 02.12.2004. Preto od uvedeného dňa t. j. od 02.12.2004 mohol byť žalobca opätovne ustanovovaný ako správca konkurzných podstát a neexistovala tak zákonná prekážka, ktorá by bránila spoločnosti Vinaco Holdings Limited v prípade záujmu podať návrh na zmenu osoby správcu v predmetných konkurzných veciach. V danom čase bola spoločnosť Vinaco Holdings Limited majoritným veriteľom v predmetných konkurzných konaniach a mohla nielen navrhnúť, ale reálne aj ovplyvniť zmenu osoby správcu konkurznej podstaty v konkurzných konaniach, pretože predmetné konkurzné konania v danom čase neboli právoplatne skončené. Takáto prípadná zmena osoby správcu by ovplyvnila aj výšku uplatňovanej škody, pretože jej výšku žalobca odvodzuje od odmeny, ktorá bola priznaná JUDr. Dušanovi Repákovi v predmetných konkurzných konaniach. Ďalej súd prvej inštancie v odôvodnení napadnutého rozsudku uviedol: „Vychádzajúc z právneho názoru Krajského súdu v Bratislave v rozhodnutí č. k. 6Co/55/2015-424, zo dňa 23.02.2015, že list spoločnosti Vinaco Holdings Limited z 01.06.2004 nepreukazuje, že nebyť nesprávneho úradného postupu, žalobca by bol ustanovený za nového správcu konkurznej podstaty v spomenutých konkurzných konaniach a žalobca súdu nepredložil iný dôkaz preukazujúci príčinnú súvislosť medzi nesprávnym úradným postupom a škodou uplatňovanou žalobcom v tomto konaní, možno uviesť, že neuniesol dôkazné bremeno. Keďže nestačí iba pravdepodobnosť príčinnej súvislosti či okolnosti nasvedčujúcej jej existenciu a v konaní nebolo preukázané, že priamym, bezprostredným a neprerušeným následkom nesprávneho úradného postupu vznikla žalobcovi škoda, ktorú si v konaní uplatňuje, súd žalobu zamietol.“ Zamietnutie návrhu žalobcu na prerušenie konania do rozhodnutia Ústavného súdu SR o jeho ústavnej sťažnosti súd prvej inštancie odôvodnil tým, že samo podanie ústavnej sťažnosti, dokonca ani jej prijatie Ústavným súdom SR na ďalšie konanie nie je dôvodom, so zreteľom na ktorý treba konanie prerušiť (rozhodnutie Najvyššieho súdu SR z 22.02.2012, sp. zn. 3Cdo/200/2010). Ústavný súd SR môže, ale rovnako nemusí vyhovieť podanej ústavnej sťažnosti. Pritom Ústavný súd SR sám zastáva názor, že právne závery vyplývajúce z jeho rozhodnutí vo veciach individuálnych sťažností podľa čl. 127 ods. 1 Ústavy SR sa týkajú v podstate len týchto sťažností a nie sú v zásade globálne záväzné (neplnia funkciu všeobecne záväzného aplikačného pravidla) pre rozhodovaciu prax všeobecných súdov (viď uznesenie Ústavného súdu SR z 22.08.2012, sp. zn. I. ÚS 359/2012). O Trovách konania súd prvej inštancie rozhodol podľa § 255 ods. 1 C.s.p. a úspešnej žalovanej ich náhradu nepriznal, pretože jej v konaní žiadne trovy nevznikli. 4. Proti tomuto rozhodnutiu podal odvolanie žalobca a napadol ním výrok, ktorým bola žaloba zamietnutá. Navrhol, aby odvolací súd rozsudok súdu prvej inštancie v napadnutom výroku zmenil tak, že žalobe vyhovie. Uviedol, že nebyť jeho vyčiarknutia zo zoznamu správcov konkurznej podstaty by ho spoločnosť Vinaco Holdings Limited ustanovila v predmetných konkurzoch za správcu konkurznej podstaty a vznikol by mu tak nárok na odmenu, ktorý však namiesto neho vznikol správcovi JUDr. Dušanovi Repákovi. Ďalej žalobca v odvolaní namietol, že odvolací súd v zrušujúcom uznesení dostatočne nezdôvodnil, z akého dôvodu spochybnil kľúčový dôkaz - vyhlásenie spoločnosti Vinaco Holdings Limited, keď iba odkázal na odvolanie žalovanej. V tejto súvislosti žalobca v odvolaní uviedol: „Súd spochybňuje existenciu príčinnej súvislosti aj s poukazom na samotný obsah listu spoločnosti Vinaco Holding Limited, v ktorom táto spoločnosť údajne nevysvetľuje neustanovenie žalobcu do funkcie správcu existenciou zákonnej prekážky, ale iba opatrením č. 5. Takýto záver je však v rozpore s textom vyhlásenia, v ktorom sa v druhej vete uvádza, že žalobca bol vyčiarknutý zo zoznamu správcov. Podstatnou skutočnosťou však je prejavená vôľa spoločnosti Vinaco Holdings Limited ustanoviť žalobcu za správcu konkurznej podstaty, nie presné pomenovanie právnej prekážky, ktorá tomu bránila. Spoločnosť Vinaco Holdings Limited deklaruje, že žalobcu za správcu ustanoviť chcela a súčasne je nepochybné, že jestvovala právna prekážka, ktorá to znemožňovala. Ani samotné opatrenie č. 5 však nie je bez významu, pretože správca, ktorý má zakázaný vstup do budovy konkurzného súdu, predsa nemôže riadne vykonávať svoju funkciu, čo práve bolo zámerom predsedníčky KS BA, keď takéto nezákonné opatrenie vydala.“ 5. Odvolací súd, ktorý bol viazaný rozsahom a dôvodmi odvolania (§ 379, § 380 C.s.p.), preskúmal rozsudok súdu prvej inštancie v napadnutom výroku, ktorým bola žaloba zamietnutá, prejednal odvolanie bez nariadenia pojednávania a dospel k záveru, že odvolanie nie je dôvodné. 6. Súd prvej inštancie vo veci rozhodol rozsudkom zo 06.03.2012, č. k. 9C/1/2005- 157 a tento rozsudok zrušil odvolací súd uznesením z 20.06.2013, č. k. 6Co/336/2012- 218. Následne súd prvej inštancie vo veci rozhodol rozsudkom zo 17.10.2014, č. k. 9C/1/2005- 384, ktorým uložil žalovanej povinnosť zaplatiť žalobcovi 68.368,90 eur s prísl., žalobu zamietol v časti náhrady škody - ušlého zisku pozostávajúceho z odmeny správcu konkurznej podstaty vo veci sp. zn. 6K/156/99, v časti náhrady nemajetkovej ujmy v peniazoch vo výške 16 596,96 eur a v časti náhrady škody - ušlého zisku pozostávajúceho z advokátskej odmeny v konaní sp. zn. 54Cb/69/98, ak by zastupoval spoločnosť Vinaco Holdings Limited. Odvolací súd rozsudkom z 23.02.2015, č. k. 6Co/55/2015- 424 uvedený rozsudok súdu prvej inštancie zrušil vo výroku, ktorým bola žalovanej uložená povinnosť zaplatiť žalobcovi 68.368,90 eur s prísl. a vec v tomto rozsahu vrátil súdu prvej inštancie na ďalšie konanie. Odvolací súd súčasne spomenutým rozsudkom potvrdil rozsudok súdu prvej inštancie vo výroku, ktorým bola žaloba vo zvyšku zamietnutá. To znamená, že výrok rozsudku súdu prvej inštancie zo 17.10.2014, č. k. 9C/1/2005- 384, ktorým bola žaloba zamietnutá, nadobudol právoplatnosť. Predmetom konania teda zostala náhrada škody vo forme ušlého zisku, ktorý by žalobca dosiahol v konaní sp. zn. 3K/105/97, ak by vykonával funkciu správcu konkurznej podstaty a bola by mu vyplatená odmena za výkon správy vo výške 1.975,03 eur a ušlého zisku, ktorý by dosiahol v konaní sp. zn. Z-2-3K 200/96, ak by v tomto konaní vykonával funkciu správcu konkurznej podstaty a bola by mu vyplatená odmena za výkon správy vo výške 66.393,87 eur. Predmetom konania teda zostala suma 68.368,90 eur (1.975,03 + 66.393,87 = 68.368,90 eur). 7. Odvolací súd v odôvodnení rozsudku z 23.02.2015, č. k. 6Co/55/2015- 424 okrem iného uviedol: „Účastníci konania v odvolaniach nenamietli záver súdu prvej inštancie, že došlo k nesprávnemu úradnému postupu a to vyššie popísaným postupom predsedníčky Krajského súdu v Bratislave. Preto odvolací súd považoval základ nároku za nesporný. Škodu, náhrady ktorej sa žalobca domáha, možno definovať ako ušlý zisk, teda ujmu spočívajúcu v tom, že u poškodeného nedôjde v dôsledku škodnej udalosti k rozmnoženiu majetkových hodnôt, hoci sa to dalo očakávať s ohľadom na pravidelný beh vecí. Nepostačuje pritom púha pravdepodobnosť zvýšenia majetkového stavu v budúcnosti, pretože musí byť preukázané - a v tomto smere je dôkazné bremeno na poškodenom, že nebyť škodnej udalosti by sa majetkový stav poškodeného zvýšil. Ušlý zisk však nemôže predstavovať len zmarenie zamýšľaného zámeru, ak nie je majetkový prínos podložený už existujúcimi alebo reálne dosiahnutými okolnosťami, z ktorých možno usudzovať, že nebyť škodnej udalosti, k zamýšľanému zisku by skutočne došlo. Ušlým ziskom je v zmysle § 442 Obč. zák. totiž majetková ujma spôsobená tým, že škodná udalosť zasiahla do priebehu deja vedúceho k určitému zisku. Vedľa dojednania, ktoré poškodenému zaručuje určitú odmenu za dojednanú činnosť, musí tu byť i „pravidelný beh vecí“, teda taká skladba okolností svedčiacich o tom, že dojednanie sa už začalo alebo aspoň nepochybne malo začať napĺňať a že výsledok by sa dostavil. V odôvodnení napadnutého rozsudku súd prvého stupňa iba konštatoval, že v konkurzných konaniach sp. zn. Z-2-3K 200/96, 6K/156/99 a 3K/105/97 bol na návrh spoločnosti Vinaco Holdings Limited ustanovený za nového správcu konkurznej podstaty advokát JUDr. Dušan Repák. Táto skutočnosť však sama osobe nemôže byť dôkazom o tom, že nebyť nesprávneho úradného postupu žalobca by bol ustanovený za nového správcu konkurznej podstaty v spomenutých konkurzných konaniach. List spoločnosti Vinaco Holdings Limited z 01.06.2004 nemôže byť v tomto smere dôkazom a to z dôvodov, ktoré žalovaná uviedla v odvolaní. Odvolací súd sa stotožňuje so žalovanou v tom, že požiadavka pravidelného behu veci by bola naplnená iba za predpokladu, že by žalobca bol už v čase, keď bol vyčiarknutý zo zoznamu správcov konkurznej podstaty, ustanovený za správcu v predmetných konkurzných konaniach. Iba v takom prípade by bolo možné urobiť záver, že škodná udalosť (nesprávny úradný postup) zasiahla do deja vedúceho k dosiahnutiu zisku v podobe odmeny správcu konkurznej podstaty.“ Na tomto právnom názore odvolací súd trvá. Žalobca v odvolaní namietol, že odvolací súd v rozsudku z 23.02.2015, č. k. 6Co/55/2015- 424 nedostatočne vysvetlil, z akého dôvodu spochybnil oznámenie spoločnosti Vinaco Holdings Limited z 01.06.2004 (č. l. 66), v ktorom táto spoločnosť žalobcovi oznámila, že mala záujem ustanoviť ho za správcu konkurznej podstaty vo veciach sp. zn. Z-2-3K 200/96, sp. zn. 6K/156/99 a sp. zn. 3K/105/97. K tomu odvolací súd uvádza, že v označených veciach bol za nového správcu konkurznej podstaty ustanovený JUDr. Dušan Repák a to dňa 26.04.2002, resp. 09.07.2002, resp. 28.02.2003. Oznámenie spoločnosti Vinaco Holdings Limited po uplynutí viac než 2 rokov, resp. viac než 1 roka, že mala záujem žalobcu ustanoviť za správcu konkurznej podstaty, nemožno vyhodnotiť tak, že by bola naplnená požiadavka pravidelného behu vecí v takom zmysle, ako je to uvedené vyššie. „Záujem“ uvedenej spoločnosti prejavený v roku 2004 ustanoviť žalobcu za správcu konkurznej podstaty nepreukazuje, že by ho táto spoločnosť aj skutočne v rokoch 2002, 2003 za správcu konkurznej spoločnosti ustanovila. Okrem toho, odvolací súd súhlasí so žalovanou v tom, že v konaní nebolo preukázané, že vôľa spoločnosti Vinaco Holdings Limited v rokoch 2002 a 2003, teda v čase, keď táto spoločnosť ako konkurzný veriteľ disponovala rozhodujúcim počtom hlasov oprávňujúcim navrhnúť osobu správcu konkurznej podstaty, bola identická s vôľou tejto spoločnosti v roku 2004, teda v čase, keď táto spoločnosť vystavila žalobcovi predmetné oznámenie. 8. Z uvedeného vyplýva, že je správny záver súdu prvej inštancie, že žalobca v konaní nepreukázal príčinnú súvislosť medzi nesprávnym úradným postupom a vznikom škody vo forme ušlého zisku. Preto odvolací súd potvrdil podľa § 387 ods. 1 C.s.p. napadnutý výrok rozsudku súdu prvej inštancie, ktorým bola žaloba zamietnutá. 9. Výrok rozsudku súdu prvej inštancie, ktorým bol zamietnutý návrh žalobcu na prerušenie konania do rozhodnutia Ústavného súdu SR o jeho ústavnej sťažnosti, nebol napadnutý odvolaním a nadobudol právoplatnosť. 10. O trovách odvolacieho konania odvolací súd rozhodol podľa § 255 ods. 1, v spojení s § 396 ods. 1 C.s.p. a ich náhradu úspešnej žalovanej nepriznal, pretože jej v odvolacom konaní žiadne trovy nevznikli. 11. Toto rozhodnutie prijal odvolací súd pomerom hlasov 3:0. Poučenie: Proti tomuto rozsudku odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a/ sa rozhodlo vo veci, ktorá nepatrí do právomoci súdov, b/ ten, kto v konaní vystupoval ako strana, nemal procesnú subjektivitu, strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, c/ v tej istej veci sa už prv právoplatne rozhodlo alebo v tej istej veci sa už prv začalo konanie, d/ rozhodoval vylúčený sudca alebo nesprávne obsadený súd, alebo e/ súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 C.s.p.). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a/ pri ktorej riešení sa odvolací súd odklonil od ustálenej rozhodovacej praxe dovolacieho súdu, b/ ktorá v rozhodovacej praxi dovolacieho súdu ešte nebola vyriešená alebo c/ je dovolacím súdom rozhodovaná rozdielne (§ 421 ods. 1 C.s.p.). Dovolanie podľa § 421 ods. 1 nie je prípustné, ak a/ napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b/ napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c/ je predmetom dovolacieho konania len príslušenstvom pohľadávky a výška príslušenstva v čase začatia dovolacieho konania neprevyšuje sumu podľa písmen a/ a b/ (§ 422 ods. 1 C.s.p.). Dovolanie môže podať strana, v ktorej neprospech bolo rozhodnutie vydané (§ 424 C.s.p.). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii (§ 427 ods. 1 prvá veta C.s.p.). Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 2 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne / dovolacie dôvody/ a čoho sa dovolateľ domáha /dovolací návrh/ (§ 428 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). Povinnosť podľa ods. 1 neplatí, ak je a/ dovolateľom fyzická osoba, ktorá má vysokoškolské právnické vzdelanie druhého stupňa, b/ dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c/ dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 C.s.p.). Dovolanie prípustné podľa § 420 možno odôvodniť iba tým, že v konaní došlo k vade uvedenej v tomto ustanovení (§ 431 ods. 1 C.s.p.). Dovolací dôvod sa vymedzí tak, že dovolateľ uvedie, v čom spočíva táto vada (§ 431 ods. 2 C.s.p.). Dovolanie prípustné podľa § 421 možno odôvodniť iba tým, že rozhodnutie spočíva v nesprávnom právnom posúdení veci (§ 432 ods. 1 C.s.p.). Dovolací dôvod sa vymedzí tak, že dovolateľ uvedie právne posúdenie veci, ktoré pokladá za nesprávne, a uvedie, v čom spočíva nesprávnosť tohto právneho posúdenia (§ 432 ods. 2 C.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2017:1105200151.2 (dáta aktuálne k 11. 11. 2026). Záväzné je znenie zverejnené súdom.




